## Rješenje Agencije za zaštitu tržišnog natjecanja, klasa: UP/I 430-01/11-02-008, urbroj: 580-03-11-43-06 od 15. rujna 2011.

### NN 112/2011 (30.9.2011.), Rješenje Agencije za zaštitu tržišnog natjecanja, klasa: UP/I 430-01/11-02-008, urbroj: 580-03-11-43-06 od 15. rujna 2011.

AGENCIJA ZA ZAŠTITU TRŽIŠNOG NATJECANJA

2190

Agencija za zaštitu tržišnog natjecanja na temelju članka 13. stavka 1., 2., i 3. Zakona o državnim potporama (»Narodne novine«, broj 140/05 i 49/11), u upravnoj stvari odobravanja državne potpore sadržane u prijedlogu Operativnog programa potpora sektorima prerađivačke industrije za 2011., pokrenutom na zahtjev Ministarstva gospodarstva, rada i poduzetništva, na temelju odluke Vijeća za zaštitu tržišnog natjecanja, u sastavu: Mladena Cerovaca, mag. iur., zamjenika predsjednice Vijeća, Milivoja Maršića, dipl. oec., Vesne Patrlj, dipl. iur. i dr. sc. Mirne Pavletić-Župić, članova Vijeća, sa 84. sjednice, održane 15. rujna 2011., donosi

RJEŠENJE

I. Odobrava se državna potpora u obliku subvencije u iznosu od 79.200.000,00 kuna, sadržana u prijedlogu Operativnog programa potpora sektorima prerađivačke industrije za 2011., jer je sukladna Zakonu o državnim potporama.

II. Potpora iz točke I. izreke ovog rješenja odnosi se na regionalnu potporu iz Odluke o objavljivanju pravila o regionalnim potporama (»Narodne novine«, broj 58/08).

III. Utvrđuje se da intenziteti regionalne državne potpore iznose:

– do 50 posto velikim poduzetnicima u prostornim jedinicama Središnja i Istočna (Panonska) Hrvatska i Jadranska Hrvatska, odnosno

– do 40 posto opravdanih troškova sukladno Nacionalnoj klasifikaciji prostornih jedinica za statistiku (»Narodne novine«, broj 35/07), Odluci o objavljivanju pravila o regionalnim potporama i Odluci o karti regionalnih potpora (»Narodne novine«, broj 52/08).

Kada se potpore dodjeljuju malim i srednjim poduzetnicima, najviši intenzitet regionalne potpore može se uvećati za dodatnih 20 posto bruto ekvivalenta potpore za male poduzetnike i za 10 posto bruto ekvivalenta potpore za srednje poduzetnike.

IV. Utvrđuje se da visina državne potpore po pojedinom primatelju ne može prijeći dozvoljeni intenzitet za regionalne potpore i ne može se zbrajati s potporama male vrijednosti za iste opravdane troškove ukoliko bi se time premašio maksimalno dozvoljeni intenzitet regionalnih potpora, sukladno točki 75. Odluke o objavljivanju pravila o regionalnim potporama (»Narodne novine«, broj 58/08).

V. Potpora iz točke I. izreke ovog rješenja, ne može se dodjeljivati poduzetnicima u teškoćama.

VI. Određuju se sljedeći uvjeti, neophodni za odobrenje državne potpore iz točke I. izreke ovog rješenja te rokovi za provedbu:

1. Ministarstvo gospodarstva, rada i poduzetništva, dostaviti će Agenciji za zaštitu tržišnog natjecanja dostaviti izvješće i dokaz o provedbi Operativnog programa potpora sektorima prerađivačke industrije za 2011. da se sredstva dodijeljena poduzetnicima odnose na projekte ili za dio projekta koji je započeo u razdoblju od 1. rujna do 31. prosinca 2011.

Rok za izvršenje mjere: 31. siječanj 2012.

VII. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA DONOŠENJE ODOBRENJA

Agencija za zaštitu tržišnog natjecanja (dalje: Agencija) zaprimila je 27. srpnja 2011. od Ministarstva gospodarstva, rada i poduzetništva (dalje: Ministarstvo) zahtjev za odobrenje prijedloga Operativnog programa potpora sektorima prerađivačke industrije za 2011. (dalje: prijedlog Operativnog programa). U privitku navedenog zahtjeva dostavljen je prijedlog Operativnog programa, Obrazac prijave državne potpore, te Obrazac o dodatnim podacima za regionalne potpore, odnosno Dodatak II.1.

Budući da prijedlog Operativnog program nije bio potpun, Agencija je u svojem pisanom očitovanju od 4. kolovoza 2011., klasa: UP/I 430-01/11-02/008, urbroj: 580-03-2011-43-002, Ministarstvu dala naputke o načinu izrade dopuna Operativnog programa. Također, od Ministarstva je zatražena dostava izmjena i dopuna Operativnog programa u roku od 30 dana, od dana dostave spomenutog očitovanja.

Konačni prijedlog Operativnog programa Agencija je zaprimila 14. rujna 2011.

2. PROPISI PRIMIJENJENI TIJEKOM OCJENE OPERATIVNOG PROGRAMA

Agencija je u postupku primijenila Zakon o državnim potporama (»Narodne novine«, broj 140/05 i 49/11) i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine«-međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o karti regionalnih potpora (»Narodne novine«, broj 52/08), Odluku o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama) koja sadrži Smjernice o nacionalnim regionalnim potporama za 2007. – 2013. (52006XC0304(02), »Službeni list Europske unije« C 54, 4. ožujak 2006, str.) te Odluku o objavljivanju pravila o potporama male vrijednosti (»Narodne novine«, broj 45/07; dalje: Odluka o potporama male vrijednosti).

Također, u postupku ocijene Operativnog programa, izvršen je uvid u Strategiju regionalnog razvoja Republike Hrvatske, preuzetog s web-stranica Ministarstva regionalnog razvoja, šumarstva i vodnog gospodarstva Republike Hrvatske (http://www.mrrsvg.hr/UserDocsImages/STRATEGIJA\_REGIONALNOG\_RAZVOJA.pdf), i u Odluku o nacionalnoj klasifikaciji djelatnosti 2007. – NKD 2007. (»Narodne novine«, broj 58/07):

3. OPIS PRIJEDLOGA OPERATIVNOG PROGRAMA

3.1. Naziv programa: Operativni program potpora sektorima prerađivačke industrije za 2011.

3.2. Davatelj sredstava: Ministarstvo gospodarstva, rada i poduzetništva

3.3. Cilj i namjena opisana je u točki 4. i 5. prijedloga Operativnog programa:

3.3.1. Cilj:

Provođenjem politike regionalnog razvoja, nastoji se povećati gospodarski rast, sukladno načelima održivog razvoja, stvaranjem uvjeta koji će omogućiti jačanje konkurentnosti hrvatske prerađivačke industrije i realizaciju vlastitih razvojnih potencijala. Ne zanemarujući pritom niti jedan pojedini sektor prerađivačke industrije, takvi sektori trebali bi činiti okosnicu razvitka prerađivačke industrije, uvažavajući moguće iskorištenje relativnih komparativnih prednosti i specijalizacije, odnosno indikatore udjela u bruto društveno proizvodu, u neto izvozu, zaposlenosti i profitabilnosti.

Sukladno Strategiji regionalnog razvitka Republike Hrvatske posebno značajna područja za regionalni razvoj su između ostalih, konkurentnost i zapošljavanje, jer je izvjesno da bez rasta i poticanja konkurentnosti nema niti rasta proizvodnje, zapošljavanja odnosno stvaranja novog proizvoda.

Najvažniji očekivani učinci Programa su: proizvodnja novih proizvoda i materijala, proizvodnih procesa ili usluga ili značajna poboljšanja već postojećih proizvoda, proizvodnih procesa ili usluga s višom dodanom vrijednosti, poticanje proizvodnje i konkurentnosti predmetnih industrijskih sektora uvođenjem novih tehnologija i tehnoloških postupaka, unapređenjem postojećih tehnologija i tehnoloških postupaka, te prijenos tehnologije i inovacija s ustrajanjem na većem udjelu vlastitih znanja.

3.3.2. Namjena:

Potpora je namijenjena sektorima prerađivačke industrije koja su u nadležnosti Ministarstva. Navedeni sektori obuhvaćaju odjeljke prema statističkoj klasifikaciji djelatnosti Republike Hrvatske iz 2007. na temelju Odluke o nacionalnoj klasifikaciji djelatnosti 2007. – NKD 2007.

a) Proizvodnja tekstila, odjeće, kože i srodnih proizvoda; C 13 Proizvodnja tekstila, C 14 Proizvodnja odjeće, C 15 Proizvodnja kože;

b) Proizvodnja kemikalija i kemijskih proizvoda, farmaceutskih proizvoda, gume i plastike i ostalih nemetalnih mineralnih proizvoda; C 20 Proizvodnja kemikalija i kemijskih proizvoda, C 21 Proizvodnja osnovnih farmaceutskih proizvoda i farmaceutskih pripravaka, C 22 Proizvodnja proizvoda od gume i plastike, C 23 Proizvodnja ostalih nemetalnih mineralnih proizvoda;

c) Proizvodnja metala i metalnih proizvoda; C 24 Proizvodnja metala, osim skupine 24.1. Proizvodnja sirovog željeza, čelika i ferolegura, 24.2. Proizvodnja čeličnih cijevi i pribora, C 25 Proizvodnja gotovih metalnih proizvoda osim strojeva i opreme;

d) Proizvodnja elektroničkih i električnih proizvoda i strojeva; C 26 Proizvodnja računala te elektroničkih i optičkih proizvoda, C 27 Proizvodnja električne opreme, C 28 Proizvodnja strojeva i uređaja, C 29 Proizvodnja motornih vozila, prikolica i poluprikolica, C 30 Proizvodnja ostalih prijevoznih sredstava osim skupine 30.1. Gradnja brodova i čamaca i C 32 Ostala prerađivačka industrija.

3.4. Pojedinačni programi i mjere:

3.4.1. Program poticanja razvoja i jačanja konkurentnosti odnosi se na ulaganje u suvremenu proizvodnu opremu i tehnologiju, te u nove proizvode, a sastoji od se sljedeće tri Mjere, navedene u točki 6.1. prijedloga Operativnog programa:

a) Mjera poticanje razvoja i jačanje konkurentnost (dalje: Mjera 1) odnosi se na poticanje početnih ulaganja koje uključuju: poticanje ulaganja u osnivanje nove proizvodne djelatnosti, u nove proizvode i materijale, odnosno u nove proizvodne procese, te temeljnu promjenu sveukupnog proizvodnog procesa postojeće poslovne djelatnosti;

b) Mjera modernizacija tehnološkog procesa (dalje: Mjera 2) podrazumijeva dodjelu potpore za ulaganja u značajna poboljšanja i modernizaciju već postojećih proizvoda, proizvodnih procesa ili usluga s višom dodanom vrijednosti, nabavu novih tehnologija (strojevi, postrojenja i oprema za proizvodnju, mjerni i kontrolni uređaji i instrumenti), nabavu industrijskog znanja (know-how), posebnih znanja i vještina, te nabavu računalnog programa (softwarea) usmjerenog proizvodnji;

c) Mjera subvencioniranja obrtnih sredstva (dalje: Mjera 3): Sredstva dodijeljena po ovoj mjeri su namjenska i bespovratna i dodjeljuju se u cilju provedbe naprijed navedenih Mjera 1 i 2. U konkretnom slučaju, pojedinom poduzetniku, Ministarstvo će subvencionirati kamatu na kredit za obrtna sredstva realiziran kod poslovne banke, a koji je namijenjen za početna ulaganja i modernizaciju tehnološkog procesa. Trajna obrtna sredstva za potrebe prijedloga Operativnog programa računaju se kao vrijednost svih zaliha i kratkoročnih potraživanja umanjena za kratkoročne obveze. Izračunati iznos dodatno se usklađuje s projekcijom očekivanog povećanja poslovne aktivnosti poduzetnika čiji rast treba pratiti i odgovarajuće povećanje ulaganja u trajna obrtna sredstva.

Potrebna trajna obrtna sredstva iskazuju se u iznosu koji je potreban da se osigura kontinuirano odvijanje procesa poslovanja. Iznos potpore po ovoj mjeri može iznositi najviše do 30% potrebnih trajnih obrtnih sredstava, ali ne više od 200.000,00 eura po pojedinom poduzetniku, u kunskoj protuvrijednosti prema srednjem tečaju Hrvatske narodne banke (dalje: HNB) na dan dodjele potpore, uključujući sve dodijeljene potpore male vrijednosti u razdoblju od 1. siječnja 2009. godine do podnošenja prijave za dodjelu sredstava iz prijedloga Operativnog programa.

Navedene Mjere 1. i 2. ovog Programa, sadrže regionalnu potporu na temelju Odluke o regionalnim potporama, dok Mjera 3. predstavlja potporu male vrijednosti sukladno Odluci o potporama male vrijednosti.

3.4.2. Program poticanja održive proizvodnje opisan je u točki 6.2. prijedloga Operativnog programa.

ETS je međunarodni sustav za trgovanje emisijama stakleničkih plinova u Europskoj uniji. Uspostavom ETS-a (temeljem Direktive Europskog parlamenta 2003/87/EC, Služebni list Europske unije, serija L 275 od 25. ožujka 2003.) U Republici Hrvatskoj ETS Direktiva je preuzeta Zakonom o zaštiti zraka (»Narodne novine«, broj 178/04 i 60/08) i Uredbom o emisijskim kvotama stakleničkih plinova i načinu trgovanja emisijskim jedinicama (»Narodne novine«, broj 142/08 i 113/10).

U konkretnom slučaju, želi se omogućiti provedba mjera gospodarskih subjekata obuhvaćenih ETS-om, u cilju izvršenja obveza preuzetih iz Protokola iz Kyota, koje se odnose na ograničenja ukupne emisije stakleničkih plinova iz instalacija obuhvaćenih ETS Direktivom na vlastitom području. Slijedom navedenog, svakoj od instalacija izdati će se dozvola za emitiranje točno određene količine emisije u obliku dodijele emisijske kvote, odnosno određenog iznosa prava na emisiju, pri čemu jedno »pravo na emisiju« predstavlja dozvolu za emisiju jedne 1 tone CO2eq. Pravima na emisiju mogu trgovati sve fizičke i pravne osobe u Europskoj uniji.

Sukladno članku 26. i 28. Uredbe o emisijskim kvotama stakleničkih plinova i načinu trgovanja emisijskim jedinicama, operatori postrojenja iz Priloga I. navedene Uredbe, obvezni su pratiti emisije stakleničkih plinova i izraditi Izvješće o emisijama koje mora biti odobreno od strane verifikatora koje je ovlastilo Ministarstvo zaštite okoliša, prostornog uređenja i graditeljstva. Izvješće o emisijama dostavlja se Agenciji za zaštitu okoliša do 15. ožujka tekuće godine za proteklu kalendarsku godinu. Trošak verifikacije po pojedinom postrojenju iznosi od 5.000,00 do 15.000,00 eura, ovisno o složenosti postrojenja.

Na temelju Priloga I Uredbe o emisijskim kvotama stakleničkih plinova i načinu trgovanja emisijskim jedinicama, dozvole za emisije stakleničkih plinova odnose se na 81 postrojenje, od čega je 50 postrojenja iz sektora prerađivačke industrije.

Slijedom navedenog, u odnosu na poduzetnike iz sektora prerađivačke industrije a koji su u obvezi ishoditi navedenu dozvolu za emisije stakleničkih plinova, Ministarstvo planira subvencionirati dio troška verifikacije Izvješća o emisijama. U konkretnom slučaju, za provedbu ove mjere predviđena je dodjela potpore male vrijednosti sukladno Odluci o potporama male vrijednosti, budući da iznos sredstava po pojedinom poduzetniku ne smije iznositi više od 200.000,00 eura, u kunskoj protuvrijednosti tijekom razdoblja od tri fiskalne godine.

3.5. Opravdani troškovi i intenzitet državne potpore: Opravdani troškovi i intenzitet državne potpore predviđeni su u točki 9.1. prijedloga Operativnog programa.

Za provedbu Mjere 1 i Mjere 2 iz Programa poticanja razvoja i jačanja konkurentnosti, opisanih u točki 3.4.1. obrazloženja ovog rješenja, predviđena je dodjela regionalnih potpora sukladno Odluci o regionalnim potporama.

3.5.1. Opravdani troškovi: U konkretnom slučaju regionalne potpore namijenjene su za projekte početnog ulaganja u materijalnu i nematerijalnu imovinu, osim zgrada i zemljišta, a odnose se na: osnivanje nove poslovne djelatnosti, proširenje već postojeće poslovne djelatnosti, širenje raznolikosti proizvodnje u smislu novih, dodatnih proizvoda i temeljnu promjenu sveukupnog proizvodnog procesa postojeće poslovne djelatnosti

Kako bi se osiguralo održivo i pozitivno ulaganje odnosno poštivanje primjenjivih gornjih granica potpore, vlastiti financijski doprinos korisnika potpore mora iznositi najmanje 25% opravdanih troškova i to iz vlastitih sredstava ili iz nekih drugih izvora financiranja, a koji ne sadrže bilo koji oblik državne potpore.

Opravdani troškovi za regionalne potpore odnose se na: a) materijalna ulaganja – troškove koji se odnose na nabavu opreme/strojeva, i b) nematerijalna ulaganja – troškovi koji su nastali transferom tehnologije u obliku stjecanja prava na patente, licence, tehnološko znanje ili stručno znanje koje nije zaštićeno patentom.

Opravdana nematerijalna ulaganja podliježu ispunjavanju slijedećih uvjeta: mora se koristiti isključivo u poslovnoj djelatnosti koja prima regionalnu potporu, mora se smatrati imovinom s mogućnošću otpisa (amortizirajuća imovina), mora biti kupljena od trećih strana po tržišnim uvjetima, mora biti uključena u imovinu poduzetnika odnosno iskazati se u bilanci stanja poslovne djelatnosti primatelja regionalne potpore najmanje pet godina (odnosno tri godine u slučaju malih i srednjih poduzetnika).

Kod troškova koji se odnose na materijalna ulaganja, osim zgrada i zemljišta, zakup se može uzeti u obzir samo ako se vrši u obliku financijskog lizinga i sadrži obvezu kupnje imovine nakon isteka ugovora o zakupu.

U konkretnom slučaju, regionalna potpora može se dodijeliti za projekte ili dio projekata koji su započeli tijekom 2011., a ostvariti će se najkasnije do kraja 2012., ali samo za buduća ulaganja na temelju podnesenih dokaza (kopija ponuda/računa), izdanih nakon 1. rujna 2011.

3.5.2. Intenzitet potpore:

Republika Hrvatska se sukladno Nacionalnoj klasifikaciji prostornih jedinica za statistiku (NKPJS) (»Narodne novine«, broj 35/2007) sastoji od tri prostorne jedinice za statistiku 2. razine: 1. Sjeverozapadna Hrvatska u kojoj prema Odluci o karti regionalnih potpora maksimalni intenzitet potpore iznosi 40 % opravdanih troškova, te 2. Središnja i Istočna (Panonska) Hrvatska i 3. Jadranska Hrvatska u kojoj maksimalni intenzitet potpore iznosi 50 % opravdanih troškova.

U slučaju malih i srednjih poduzetnika maksimalni intenzitet regionalne potpore može se uvećati za 20 % bruto ekvivalenta potpore za male poduzetnike i za 10 % bruto ekvivalenta potpore za srednje poduzetnike.

Međutim, u prijedlogu Operativnog programa, iznos potpore po pojedinom poduzetniku ne smije biti veći od 2.000.000 kuna, za svaku Mjeru, bez obzira na visinu opravdanih troškova.

U odnosu na Mjeru 3. i potpore opisane u točki 3.4.2. obrazloženja ovog rješenja, najviši dopušteni iznos potpore ne smije biti veći od 200.000,00 eura u kunskoj protuvrijednosti tijekom razdoblja od tri fiskalne godine.

3.6. Instrument: Subvencija kao što to proizlazi iz točke 3. Obrasca prijave državne potpore.

3.7. Korisnici: Korisnici potpore predviđeni su točki 7. prijedloga Operativnog programa.

Potpore se mogu dodijeliti svim poduzetnika koji su registrirani za obavljanje djelatnosti navedenih u točki 3.3.2. obrazloženja ovog rješenja, neovisno o njihovoj veličini (mali, srednji, veliki), pod uvjetom da zapošljavanju više od 20 radnika.

Korisnici potpore ne mogu biti poduzetnici u teškoćama sukladno točki 9. do 11. Odluke o objavljivanju pravila o državnim potporama za sanaciju i restrukturiranje poduzetnika u teškoćama (»Narodne novine«, broj 20/07), kao niti poduzetnik: u stečaju, u postupku likvidacije, odnosno poduzetnici koji imaju nepodmireni dug prema državnim institucijama osim ako isti nije reguliran rješenjem Porezne uprave o obročnoj otplati.

Također, korisnici sredstava iz prijedloga Operativnog programa ne mogu biti poduzetnici koji imaju nepodmirene obveze prema zaposlenicima, poduzetnici od kojih je zatražen povrat potpore ili koji se nalaze u postupku povrata potpore, poduzetnici koji su u razdoblju od posljednje tri fiskalne godine primili potporu veću od 200.000,00 eura, u kunskoj protuvrijednosti (odnosi se na potpore male vrijednosti), te poduzetnici, njihov pravni sljednik ili njihova povezana ili ovisna društva koji nisu do isteka roka za podnošenje prijava za korištenje predmetnih sredstava dokazali namjenski utrošene potpore koje su dodijeljene od strane Ministarstva na temelju prethodnih Operativnih programa potpora za 2008. i 2009.

3.8. Izvor sredstava:

Sredstva za provođenje Operativnog programa osigurana su u Državnom proračunu Republike Hrvatske za 2011. godinu, na poziciji Ministarstva A-560117 – Restrukturiranje i razvoj pojedinih grana industrije. Osigurana sredstava ukupno iznose 100.000.000,00 kuna, kao što je to navedeno u točki 8. prijedloga Operativnog programa.

Navedeni iznos raspoređen je kao što slijedi:

a) za Program poticanja razvoja i jačanja konkurentnosti (Mjere 1. Mjere 2. i Mjere 3) opisan u točki 3.4.1. obrazloženja ovog rješenja, predviđen je ukupan iznos od 99.000.000,00 kuna,

b) za Program poticanja održive proizvodnje, opisan u točki 3.4.2. obrazloženja ovog rješenja predviđen je ukupan iznos od 1.000.000,00 kuna.

U odnosu na Program poticanja razvoja i jačanja konkurentnosti prerađivačke industrije, iznos od 99.000.000,00 kuna, raspodijeliti će se na pojedine sektore, na način prikazan u Tabeli 1.

Tabela 1. Raspodjela sredstava po sektorima za provođenje Programa mjera poticanja razvoja i jačanja konkurentnosti prerađivačke industrije

u mil. kuna

|  |  |  |  |
| --- | --- | --- | --- |
| Sektor | Ukupno potpore | Regionalne potpore | Potpore  male vrijed. |
| Proizvodnja tekstila, odjeće, kože i srodnih proizvoda | 25.0 | 20.0 | 5.0 |
| Proizvodnja kemikalija i kemijskih proizvoda, farmaceutskih proizvoda, gume i plastike i ostalih nemetalnih mineralnih proizvoda | 25.0 | 20.0 | 5.0 |
| Proizvodnja metala i metalnih proizvoda | 22.0 | 17.6 | 4.4 |
| Proizvodnja elektroničkih i električnih proizvoda i strojeva | 27.0 | 21.6 | 5.4 |
| Ukupno | 99.0 | 79.2 | 19.8 |

Izvor i obrada: Ministarstvo gospodarstva, rada i poduzetništva

U slučaju da u pojedinim sektorima sredstva ostanu neraspodijeljena, Ministarstvo zadržava pravo njihove preraspodjele na ostale sektore. Također, budući da se potpore male vrijednosti za poticanje razvoja i povećanje konkurentnosti, dodjeljuju samo u cilju provedbe Mjere 1 i Mjere 2, Ministarstvo će slučaju da se ne iskoristi cjelokupni iznos predviđen za dodjelu potpora male vrijednosti, povećati iznos regionalnih potpora. Međutim, o svakoj naprijed navedenoj preraspodjeli sredstava po pojedinim sektorima i vrstama potpora Ministarstvo je u obavezi obavijestiti Agenciju.

Potpore se dodjeljuju na temelju raspisanog Javnog natječaja za program potpora sektorima prerađivačke industrije za 2011., koji se objavljuje u »Narodnim novinama«.

3.9. Trajanje programa: Od 1. rujna do 31. prosinca 2011., kao što je to navedeno u točki 10. prijedloga Operativnog programa.

3.10. Odredbe o zbrajanju različitih vrsta državnih potpora, nadzoru prilikom dodjele i korištenja državne potpore

Naprijed navedene odredbe predviđene su u točkama 9.3. i 11. prijedloga Operativnog programa.

Ukupni iznos potpora za iste opravdane troškove po svakom projektu ne može biti veći od maksimalnog intenziteta koji je propisan za regionalne potpore. Sredstva državne potpore odobrena na temelju prijedloga Operativnog programa zbrajaju se sa drugim sredstvima državne potpore za iste namjene, no visina državne potpore po pojedinom korisniku, ne može prijeći maksimalni intenzitet regionalne potpore, bez obzira na davatelja državne potpore.

Korisnik državne potpore kod prijave za dodjelu potpora iz prijedloga Operativnog programa, dužan je dostaviti popis svih dobivenih potpora za istu namjenu dobivenih na temelju drugih programa. Sredstva državne potpore odobrena po prijedlogu Operativnog programa odobravaju se uvjetno, što znači da ukoliko se utvrdi da sredstva nisu potrošena namjenski poduzetnik je iste dužan vratiti uvećane za kamatu. Konkretno, povrat nenamjenski iskorištene državne potpore određuje se na način da se na iznos iskorištene državne potpore primjenjuje osnovna referentna stopa koja se određuje i objavljuje na temelju pravila o državnim potporama uvećana za 100 baznih bodova, sukladno članku 14. ZDP-a.

Ministarstvo je nadležno za provedbu i nadzor nad namjenskim korištenjem potpora, te ima pravo uvida i kontrole u postupku provođenja prijavljenog projekta. U svrhu kontrole namjenskog korištenja potpore, korisnik je dužan provesti prijavljeni projekt u cijelosti, te dostaviti Ministarstvu Izvješće o provedbi prijavljenog projekta ulaganja sa prikazom očekivanih učinaka provedenog ulaganja i to najkasnije do 1. lipnja 2012. godine. Također, korisnik potpore dužan je do 31. prosinca 2012. godine dostaviti dokaze o namjenskom korištenju dobivenih potpora, uvećane za najmanje 25% vlastitog doprinosa.

Korisnik potpore, je u obvezi, najkasnije do 30. lipnja 2012. dostaviti Ministarstvu dokaz o osiguranim financijskim sredstvima za realizaciju prijavljenog projekta, te je u obvezi dostaviti potpisanu i ovjerenu zadužnicu u ukupnom iznosu dodijeljenih potpora. Ministarstvo ne sufinancira iznos poreza na dodanu vrijednost, a prilikom kupnje opreme i strojeva u obliku financijskog lizinga, korisnik se obvezuje iste kupiti nakon isteka ugovora o lizingu.

Stoga, u cilju utvrđivanja opravdanosti dodjele potpora na temelju prijavljenih projekata, ministar gospodarstva, rada i poduzetništva osnovat će Povjerenstva za provedbu prijedloga Operativnog programa koja će analizirati pristigle projekte s ciljem utvrđivanja udovoljavaju li predviđenim uvjetima. Povjerenstva za provedbu prijedloga Operativnog programa izradit će ocjenu pojedinačnih projekata, na temelju čega će napraviti analizu opravdanih troškova te sukladno tome uputiti prijedlog za dodjelu potpora ministru gospodarstva, rada i poduzetništva. Ministar gospodarstva rada i poduzetništva donosi Odluku o odobrenim državnim potporama.

Odobrena potpora dodijeliti će se poduzetniku nakon potpisivanja Ugovora o dodjeli sredstava po projektu za koji je potpora odobrena, a kao instrument osiguranja potrebno je dostaviti potpisanu i ovjerenu zadužnicu u iznosu dodijeljene potpore. Ako se otkaže ugovor ili odustane od projekta, korisnik potpore dužan je vratiti isplaćenu potporu uvećanu za iznos osnovne referentne stope koja se određuje i objavljuje na temelju pravila o državnim potporama uvećane za 100 baznih bodova, sukladno članku 14. ZDP-u.

Po završetku postupka dodjele sredstava po Operativnim programima potpora, Ministarstvo će izvijestit Agenciju o iznosima dodijeljenih potpora po pojedinom poduzetniku.

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je mogućnost dodjele regionalne potpore u obliku subvencija sektoru prerađivačke industrije sadržane u prijedlogu Operativnog programa, na svojoj 84 sjednici, održanoj 15. rujna 2011.

Prilikom donošenja odluke Vijeće je uzelo u obzir sve činjenice iz prijedloga Operativnog programa, Obrasca prijave državne potpore, te Obrasca o dodatnim podacima za regionalne potpore, odnosno Dodatka II.1.

Vijeće je utvrdilo da sredstva predviđena u prijedlogu Operativnog programa, predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Vijeće je utvrdilo da je u konkretnom slučaju riječ o državnim potporama jer je riječ o stvarnim rashodima države budući da se potpore dodjeljuju u obliku subvencije, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom da se državne potpore iz prijedloga Operativnog programa odnose na regionalne potpore, Vijeće je moralo utvrditi može li se na regionalne potpore iz prijedloga Operativnog programa primijeniti izuzeće iz članka 4. stavka 3. točke a) ZDP-a, na temelju kojeg se iznimno mogu ocijeniti sukladnim ZDP-u državne potpore namijenjene poticanju razvoja područja s neuobičajenim niskim životnim standardom ili velikom nezaposlenosti.

Naime, državne potpore koje se dodjeljuju u svrhu poticanja gospodarskog razvitka određenih manje razvijenih područja, mogu se smatrati dopuštenim. U tom smislu regionalne potpore sastoje se od mjera ulaganja u materijalnu i nematerijalnu imovinu, u cilju otklanjanja regionalnih razlika. Dodjelom regionalne potpore promiču se širenje i raznolikost gospodarskih aktivnosti poduzetnika sa sjedištima u manje razvijenim područjima, a posebno poticanjem poduzetnika da u njima otvaraju nove poslovne djelatnosti, kao što to proizlazi iz točke 1. Odluke o regionalnim potporama. U načelu, regionalne potpore dodjeljuju se na temelju višesektorskog programa potpora koji predstavlja sastavni dio strategije regionalnog razvoja i uključuje jasno određene ciljeve, pri čemu davatelj države potpore postavlja prioritete u provođenju projekata ulaganja sukladno njihovom značaju za pojedinu regiju.

Analizom intenziteta državne potpore i opravdanih troškova iz točke 3.5. obrazloženja ovog rješenja, odnosno iz točke 9.1. prijedloga Operativnog programa, Vijeće je utvrdilo da je su isti sukladni odredbama iz Odluke o regionalnim potporama i Odlukom o karti regionalnih potpora.

Također, tijekom provedenog postupka utvrđeno je da Mjera 3 odnosno mjera iz Programa poticanja održive proizvodnje, opisane u točki 3.4.1. c) i 3.4.2. obrazloženja ovog rješenja, predstavljaju potpore iz Odluke o potporama male vrijednosti, stoga ih Agencija nije posebno razmatrala. Naime, ukoliko mjere potpore ispunjavaju sve uvjete utvrđene u članku 2. stavcima 2., 3., 4. i 5. Odluke o potporama male vrijednosti, smatra se da ne ispunjavaju sve kriterije iz članka 3. stavka 1. ZDP-a koji se odnosi na postojanje državne potpore, a što je u ovom predmetu utvrđeno. Stoga, za dodjelu potpore male vrijednosti nije potrebno odobrenje Agencije.

Slijedom iznijetog, Vijeće je utvrdilo da prijedlog Operativnog programa potpora sektorima prerađivačke industrije za 2011. predstavlja program državne potpore iz članka 3. stavka 2. ZDP-a, te da se na predviđene regionalne potpore može primijeniti izuzeće predviđeno člankom 4. stavkom 3. točkom a) ZDP-a. Stoga je Agencija, na temelju odluke Vijeća, odlučila kao u točki I., II. i III. izreke ovog rješenja.

Budući da je Vijeće utvrdilo da je Ministarstvo predvidjelo, kako je to opisano u točki 3.5. obrazloženja ovog rješenja, da visina državne potpore odobrena Operativnim programom po pojedinom primatelju ne može prijeći dozvoljeni intenzitet za regionalne potpore te se ne može zbrajati s potporama male vrijednosti za iste opravdane troškove ukoliko bi se time premašio maksimalno dozvoljeni intenzitet regionalnih potpora, kako je to određeno u točki 75. Odluke o regionalnim potporama, odnosno da intenzitet po pojedinom korisniku ne smije prelaziti više od 2.000.000,00 kuna, odlučeno je kao u točki IV. Izreke ovog rješenja.

S obzirom da se regionalna potpora ne može dodijeliti poduzetnicima u teškoćama, sukladno točki 9. Odluke o regionalnim potporama, odlučeno je kao u točki V. izreke ovog rješenja.

Odobrenje Agencije, kako to propisuje članak 13. stavak 3. ZDP-a, može se donijeti uz navođenje posebnih uvjeta i rokova za provedbu državne potpore.

U tom smislu, odlučeno je da je Ministarstvo u obvezi Agenciji dostaviti izvješće i dokaz o provedbi Operativnog programa potpora sektorima prerađivačke industrije za 2011. da se sredstva dodijeljena poduzetnicima isključivo odnose na projekte ili za dio projekta koji je započeo u razdoblju od 1. rujna do 31. prosinca 2011. sukladno točki 38. Odluke o regionalnim potporama. Stoga je Agencija, na temelju odluke Vijeća, odlučila kao u točki VI. izreke ovog rješenja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2. i 3. ZDP-a, objavljuju se u »Narodnim novinama«, te je odlučeno kao u točki VII. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-02/008

Urbroj: 580-03-11-43-06

Zagreb, 15. rujna 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 112/2011-2190